Prokureursorde omseil arbeidswetgewing – Solidariteit - Solidariteit WêreldSolidariteit Wêreld
Tuis › Mediaverklarings › Prokureursorde omseil arbeidswetgewing – Solidariteit
Prokureursorde omseil arbeidswetgewing – Solidariteit
Vrydag | 01 Desember | 2017
Die vakbond Solidariteit het vandag die Prokureursorde van die Noordelike Provinsies voor stok gekry oor hy nie bereid is om met die vakbond te konsulteer rakende ʼn besigheidsoordragproses, soos deur die Arbeidswet omskryf word, nie. Die besigheidsoordrag ingevolge artikel 197 van die Wet op Arbeidsverhoudinge is onlangs aangekondig waarby daar gepoog word om al vier die Prokureursordes in Suid-Afrika as een saam te smelt.
Volgens Herman Perry, ʼn litigant by Solidariteit-regsdienste, sal Solidariteit-lede wat by die orde werksaam is se diensvoorwaardes nadelig deur hierdie besigheidsoordrag beïnvloed word. “Artikel 197 stipuleer dat ʼn besigheidsoordrag van dié aard nie die diensvoorwaardes, soos in die werknemer se aanvanklike kontrak uiteengesit, nadelig mag beïnvloed nie. Benewens hierdie feit word daar egter hardnekkig voortgegaan om diensvoorwaardes te wysig wat ondermeer sal beteken dat Solidariteit-lede onder andere minder verlofdae as vroeër sal geniet, sowel as noodgedwonge na ander provinsies sal moet migreer,” het Perry verduidelik.
Perry het voorts gesê dat ten spyte van Solidariteit se menigte pogings om die Prokureursorde rakende die saak te konsulteer het die instansie bloot nie daarin belanggestel om met die vakbond te vergader nie. “Die wetgewing stipuleer duidelik dat daar met vakbonde gekonsulteer moet word tydens hierdie proses. Dit is dus uiters kommerwekkend dat die Prokureursorde self nie die prosesse van die Arbeidswet volg of hul daaraan steur nie,” het Perry gesê.
“Solidariteit wil in die beste belang van sy lede, wat bykans 50% van die personeel by die orde uitmaak, optree. Solidariteit eis dus dat die Prokureursorde die vakbond by konsultasieprosesse betrek en sal voorts nie huiwer om met verdere stappe voort te gaan indien daar steeds versuim word om aan hierdie versoek gehoor te gee nie,” het Perry gemaan.